Kommer oor moontlike brandstofkrisis(Argieffoto: Paul Brennan/pixabay) Die regering het na 2005 se brandstofkrisis nie daarin geslaag om te verseker dat ŉ strategiese voorraad geraffineerde brandstof geberg word nie, wat ’n ernstige risiko van brandstoftekorte vir die land inhou indien daar ’n groot ontwrigting in die brandstofvoorsieningsketting sou wees. Kevin Mileham, DA-LP, het gesê sy party gaan ’n dringende vraag aan Gwede Mantashe, minister van energie, rig om die land in te lig oor die status van Suid-Afrika se brandstofreserwes te midde van berigte van brandstofrantsoenering en brandstoftekorte. Na 2005 se brandstoftekort is die Moerane-kommissie van ondersoek op die been gebring en een van die voorstelle was dat ŉ strategiese voorraad geraffineerde brandstof geberg word. Volgens Mileham sal die DA ook versoek dat Mantashe enige dokumente aan hulle verskaf wat aksieplanne uiteensit wat sedert 2006 deur die departement geïmplementeer is om aan die Moerane-kommissie se voorstelle te voldoen. “Ná die pas afgelope Transnet-staking, wat groot ontwrigtings aan hawens en vervoernetwerke veroorsaak het, het rolspelers in die brandstofbedryf gewaarsku dat Suid-Afrika gevaarlik naby aan ’n groot brandstofvoorsieningskrisis is weens die onbeskikbaarheid van geraffineerde brandstofvoorraad.” Ontwrigtings in die verskaffing van geraffineerde vloeibare brandstof, wat voortspruit uit onvoldoende hawe-infrastruktuur, voortgesette arbeidsoptrede en ’n tekort aan raffineringskapasiteit, sal verreikende gevolge vir die ekonomie en sosiale orde inhou, meen Mileham. “Die onmiddellike invloed sal die ineenstorting van voorsieningskettings wees, wat produktiwiteit in die ekonomie ernstig sal beperk. Verbruikers kan moontlik deur ’n voedselvoorsieningskrisis in die gesig gestaar word aangesien voedselgroothandelaars en -verspreiders sukkel om voedselvoorraad te vervoer waar dit nodig is.”’ Volgens Mileham het die ANC-regering 16 jaar gehad om die Moerane-kommissie se bevindings te implementeer, maar gekies om dit te ignoreer. “Hulle moet onmiddellik antwoorde gee vir hierdie gebrek aan optrede en die stappe wat op kort tot mediumtermyn gedoen sal word voordat Suid-Afrika met ’n brandstofvoorsieningskrisis te kampe het.”